I sommeren 2010 blev vi kontaktet af en mødebooker, som ville tilbyde os møde med en af Alm. Brands assurandører - vi takkede ja. Desværre endte det 2 gange (hvor vi havde taget tidligt fri) med at vi blev brændt af - den ene gang uden afbud. Ærgerligt, men da vi 3. gang bliver ringet op siger vi ja igen, og vi får besøg af en meget dygtig og rigtig rar assurandør. Da han tager afsted igen har vi skiftet forsikringsselskab og føler os godt dækket - og det økonomiske er også i orden (samme niveau som tidligere). Mødet går så godt at vi "overtales" til et besøg fra en pensionsrådgiver også - med henblik på at flytte dette også, og få fordele ved dobbeltkunderabat. Vi får besøg af endnu en Alm. Brand ansat - og endnu en utrolig positiv oplevelse, der også ender med vi flytter alt vores pension til virksomheden. 

Så begynder det at blive lidt besværligt... 
I 2 policer finder vi fejl - bl.a. er min ulykkesforsikring tegnet på min mand og med kontorerhverv. Ved første kontakt får vi at vide at den er god nok - alt står bare i hans CPR-nr. fordi han er ældst. Ok.. Men det viser sig, at den ER tegnet på ham og ikke på mig som aftalt. Derudover arbejder han ikke på kontor men i industri - så havde en af os været ude for en ulykke havde den jo ikke dækket. Det bliver rettet da vi tager kontakt 2. gang. I overflytningen fra vores tidligere selskab mangler én forsikring at blive opsagt - det skal dog til Alm. Brands forsvar siges, at vi får refunderet små 200 kr. som "plaster på såret" for dette. 

Så begynder besværet for alvor. 
Vi får SÅ MANGE breve fra Alm. Brand - ugentligt 1-2 skrivelser om bl.a. investeringer, køb og salg ved vores kapitalpensioner. Fair nok - vi skal orienteres om vores aktiver, og det er jo sådan set en god ting, men værre er, at vi oplever 2-3 gange at der uden forforklaring tilsendes en ny forsikringspolice - eneste forklaring i følgebrevet er: "Vedlagte erstatter tidligere fremsendte" = øhhh tænker man så.. hvor på de mange sider er forskellen når vi ikke har hørt noget til dette.
5 måneder efter vi har underskrevet papirerne om overflytning er vores kapitalpensioner ikke overflyttet endnu, og jeg selv har dermed månedligt 2xindbetalinger og 2xtab af erhvervsevneforsikring i 2 forskellige selskaber indtil jeg selv sørger for at få det ordnet. I maj måned får vi opgjort dobbeltkunderabat (vi har været kunde i forsikringsselskabet siden juli og pensionsselskabet siden august), og får sammenlagt for husstanden (hold nu fast) 72 kr.. Jeg er interesseret i en forklaring på dette, så kontakter først pensionsrådgiveren som desværre ikke kan hjælpe, så kundecentret - først forsikring, så pension og så bank og ingen kan hjælpe. Jeg bruger 2 timer med at ringe rundt indenfor koncernen indtil jeg giver op, og må acceptere at det bliver ikke bedre. Efterfølgende har jeg fået at vide, at de 72 kr. skyldes, at overflytningen af vores pensioner var så forsinkede. 
Dobbeltkunderabatten var dråben der gjorde at vi ikke helt kunne se fordelen i det skifte vi havde gjort til Alm. Brand - og vi begynder at søge andre muligheder. 
I midten af juli måned i år får vi accept på vores nye forsikringer, og også accept af at vores forsikringer i Alm. Brand overflyttes. 
Pensionen går hurtigt (og det viser sig at min kapitalpension er forringet med næsten 7.000 kr. i perioden - jeg får efter en frustrerende samtale med en irriteret medarbejder lederen af afdelingen i røret og refunderet ca. halvdelen som kompensation. 
Vi skriver i dag den 4. oktober - dvs. næsten 3 måneder efter vi har fået accept på overflytningen af vores forsikringer. Der er ikke endnu kommet en krone retur fra Alm. Brand Forsikring. Jeg talte dog med en meget sød kundecenter-medarbejder i sidste uge, som lovede mig at de (incl. en specifikation af beløbet) er på vej indenfor 2 uger, så vi håber og venter. 

Jeg ved det er en lang "anbefaling", og jeg er sikker på at Alm. Brand gør det godt overfor en del af deres kunder - ellers kunne de da på ingen måde være så store som de er. Men os - det duede bare ikke desværre! Er glad for der ikke skete skade i mellemtiden, for så turde jeg ikke tænkte på hvad udfaldet havde været... 

Jeg har dog alligevel givet dem 2 stjerner og det er takket være deres utrolig kompetente og søde rådgivere der besøger kunderne samt dem i kundecentret ved forsikringsselskabet. Det er utroligt hvad en sød og serviceminded person kan gøre af indtryk efter sådan en rodet affære.